اسلم کھوکھر

محمد اسلم کھوکھر انگریزی: Mohammad Aslam Khokhar (پیدائش: 5 جنوری 1920ء لاہور، پنجاب) | (وفات: 22 جنوری 2011ء لاہور، پنجاب)ایک پاکستانی کرکٹ کھلاڑی تھے۔ جنہوں نے پاکستان کی طرف سے 1 ٹیسٹ میچ کھیلا، یہ 1954ء میں پاکستان کرکٹ ٹیم کے دورۂ انگلینڈ کا دوسرا ٹیسٹ تھا جس میں انہوں نے نویں نمبر پر بیٹنگ کرتے ہوئے 16 اور 18 رنز بنائے۔ بیٹنگ میں سیدھے ہاتھ کے بلے باز اور بائولنگ میں لیگ بریک بائولر تھے۔

ابتدائی زمانہ 
اسلم کھوکھر 5جنوری 1920ء کو لاہور میں پیدا ہوئے۔ انہوں نے پاکستان کے علاوہ مسلم' ناردرن انڈیا اور انڈین ریلویز کی طرف سے کرکٹ کھیلی۔ وہ ایک محترک سٹروک پلیئر تھے' خصوصاً فیلڈنگ میں ان کی چابک دستی قابل دید تھی اور بائولنگ میں لیگ بریک اور گگلی کی صلاحیتوں کے ساتھ ان کو دیکھنا قابل تعریف تھا۔

ٹیسٹ کرکٹ 
انہوں نے 1954ء میں پاکستان کی کرکٹ ٹیم کے ساتھ انگلستان کا دورہ کیا اور اس کے باوجود انہوں نے 28.06 کی اوسط سے ٹور میچز میں 421 رنز بنائے مگر انہیں ٹرنٹ برج کے مقام پر منعقدہ ٹیسٹ میں جدوجہد سے نبردآزما دیکھا گیا جہاں انہوں نے دونوں اننگز میں 16 اور 18 رنز بنائے۔ یہی وجہ تھی کہ اس کے بعد ان کو کرکٹ کا موقع نہ مل سکا۔ اس سے قبل 1952-53ء میں انہوں نے اس غیر سرکاری ٹیسٹ میں بھی شرکت کی تھی جو لاہور میں ویسٹ انڈیز کی مہمان ٹیم کے خلاف تھا۔

ریٹائرمنٹ کے بعد 
کرکٹ سے ریٹائر ہونے کے بعد انہوں نے امپائرنگ کا شعبہ چنا اور 3 ٹیسٹ میچوں میں اس حیثیت سے شرکت کی۔ یہ 1973-77ء کے درمیانی عرصے کی بات ہے جبکہ اس کے بعد انہوں نے ایچی سن کالج کے کرکٹ کوچ کی حیثیت بھی اپنے فرائض انجام دیئے اور 1980ء میں دہائی میں انہوں نے قومی ٹیم کے ٹریننگ کیمپ کیلئے بھی کام کیا۔

اعداد و شمار' وفات 
ٹیسٹ کرکٹ کے علاوہ محمد اسلم کھوکھر نے فرسٹ کلاس میں بھی اپنے جوہر دکھائے۔ انہوں نے 46 فرسٹ کلاس میچز کی 75 اننگز میں 8 بار ناٹ آئوٹ رہ کر 1863 رنز 2 سنچریوں اور 13 نصف سنچریوں کی مدد سے بنائے جس کی اوسط 17.00 تھی۔ ان کا زیادہ سے زیادہ سکور 117 تھا جبکہ بائولنگ میں 28.55 کی اوسط سے 20 وکٹ بھی لئے۔ 26 رنز کے عوض 6 وکٹوں کا حصول ان کا بہترین ریکارڈ تھا جبکہ 18 کیچز بھی ان کے ریکارڈ کا حصہ تھے۔ ایک وقت میں ان کا شمار ان کرکٹرز میں ہوتا تھا جو پاکستان کے طویل العمر کرکٹر تھے تاہم بعد میں یہ اعزاز وزیر محمد کے پاس چلا گیا کیونکہ محمد اسلم کھوکھر 22 جنوری 2011ء کو 91 سال اور 17 دن کی عمر میں لاہور میں انتقال کرگئے۔ ان کے ایک بھائی محمد اکرم کھوکھر بھی تھے جنہوں نے امپائرنگ کے فرائض ادا کئے لیکن وہ ان سے بھی قبل 23 نومبر 1997ء کو لاہور ہی میں وفات پا گئے

مزید دیکھیے 
 کرکٹ
 ٹیسٹ کرکٹ
 پاکستان قومی کرکٹ ٹیم
 پاکستان کے ٹیسٹ کرکٹ کھلاڑی
 ٹیسٹ کرکٹ ایمپائرز کی فہرست

حوالہ جات 

1920ء کی پیدائشیں
2011ء کی وفیات
پاکستان ریلوے کے کرکٹ کھلاڑی
پاکستان کے کرکٹ کھلاڑی
پاکستان کے ٹیسٹ کرکٹ کھلاڑی
پاکستانی ٹیسٹ کرکٹ امپائر
پنجاب (پاکستان) کے کرکٹ کھلاڑی
شمالی زون (پاکستان) کے کرکٹ کھلاڑی
لاہور سے کرکٹ کھلاڑی
لاہور کے کھلاڑی
مسلمان کرکٹ کھلاڑی
شمالی ہندوستان کے کرکٹ کھلاڑی
سنٹرل زون (پاکستان) کے کرکٹ کھلاڑی